Womers dur dä zoll gschaft hend, hämmer e schlafmöglichkeit gsuecht und sind chli dur musina gfahrä. Tummerwis isches scho dunkel gsi und mir hend doch kei ahnig gha, dass die wider richtig strengi verchersreglä händ. Zumbispiel hends a jedere chrüzig wos keis liechtsignal het  en stopp. Und das bi jedere chrüzig. Au uf hauptstrassä. Uf jedefall bin ich denn halt scho chli im dunklä (wills am zoll so lang gange isch) gfahrä. Jä und plötzlich hani gmerkt das öper e vollbrems gmacht het nebet mir. Bi denn au chli verschrocke aber witergfahre. Seckundebruchteil spöter het sich es blaus, dräjends liechtli hinder eus ihgschaltet und isch eus nahgfahrä. Denn hets eus überholt und so komischi handzeiche gmaht. Guet mer hend denn halt aghaltet und sind nebetusägfahrä. De hänse wo  näbetineghocket isch, isch usgstige und het grad mal en zs kasiert…uiuiui…ich han mich denn au mal zum auto us getraut und bi go luege wass die so alles z schimpfe hend. Guet si hend eus denn au gseit mer seled e puess zahle. S wer chli meh gsi als 200Fr. aber mer hend eus denn richtig guet chöne userede. Hend ne halt eifach probiert z erchläre das mer turischte sind, euses stürrad uf de andere siite isch als bi ihne (das hend zersch gar nöd gschnalt drum hends au de hänse abe putzt) und mer da erscht grad igreist  sind. Si sind denn glücklicherwis kooperativ gsi und hend eus schlussendlich springä lah..